Hooper: Kosova në OKB, të jetë pjesë e bisedimeve
Ekspertët analizojnë takimin e kryeministrave të Serbisë dhe Kosovës dhe perspektivën e bisedimeve politike
Kryeministrat e Kosovës dhe Serbisë zhvilluan takimin e dytë në Bruksel, duke rënë dakord për zbatimin e marrëveshjeve të deritanishme. Për ekspertët, vazhdimi i bisedimeve në nivel politik ishte diçka e pashmangshme. Por James Hooper i Grupit për të Drejtën Ndërkombëtare Publike dhe Politikat thotë se tani janë pjekur kushtet për një zgjidhje përfundimtare, të mbëshetur tek sovraniteti i secilit vend, me marrëveshje territoriale të përcaktuara dhe fqinjësi të mirë. Zoti Hooper thotë se Bashkimi Evropian dhe Uashingtoni duhet ta kuptojnë që dritarja është e Por ai shton se duke pasur parasysh se për arsye pragmatike si gjendja ekonomike dhe integrimi evropian, Serbia është e interesuar për zgjidhje serioze, paketa duhet të jetë më ambicioze. Gjatë vizitës së saj në rajon, Sekretarja amerikane e Shtetit Hillary Clinton tha se nuk pritet nga Serbia që të njohë Kosovën. Megjithatë Ivan Vejvoda, nënpresident për programet në Fondin Gjerman Marshall të Shteteve të Bashkuara, thotë se ka hapësirë të mjaftueshme për hapa për përmirësimin e jetës së njerëzve. Por zoti Hooper thotë se meqenëse sipas tij është hera e parë që ka një gërshetim interesash mes Serbisë dhe Kosovës, ky rast duhet përdorur për një arritje madhore dhe përfundimtare, jo vetëm për marrëveshje praktike si ato për të cilat është rënë dakord në bisedimet teknike. Ky hap thotë zoti Hooper, do të ndihmonte Serbinë si edhe Kosovën në rrugën drejt anëtarësimit në Bashkimin Evropian. Zoti Vejvoda vlerëson se vizita e Sekretares Clinton dhe shefes së politikës së jashtme të Bashkimit Evropian, Catherine Ashton në rajon, u përcolli të dyja palëve mesazhin se ato do të ndihmohen nëse ka rezultate pozitive. Por ai shton se gjithsesi mbetet problemi i Veriut. Takimi mes kryeministrave Hashim Thaçi dhe Ivica Daçiç, u mbajt një ditë pas zgjedhjeve presidenciale në Shtetet e Bashkuara. Zoti Vejvoda thotë se Ballkani nuk është prioriteti kryesor i politikës së jashtme amerikane por integrimi i Ballkanit ka rëndësi për Shtetet e Bashkuara. Zoti Hooper është i të njëjtit mendim se kushdo që t’i fitonte zgjedhjet në Shtetet e Bashkuara, politika ndaj Ballkanit nuk do të ndryshonte, por ai thotë se për Kosovën pas zgjedhjeve do të ketë një humbje. Takimi i ardhshëm i kryeministrave Thaçi dhe Daçiç pritet të mbahet në fillim të dhjetorit.